Virallinen lehti nro C 341 , 09/11/1998 s. 0037



A4-0281/98 Päätöslauselma endokriinisia häiriöitä aiheuttavista kemiallisista aineista Euroopan parlamentti, joka - ottaa huomioon 14. tammikuuta 1977 antamansa lausunnon ehdotuksesta direktiiviksi, jolla muutetaan kuudennen kerran neuvoston direktiiviä 67/548/ETY vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä ((EYVL C 30, 7.2.1977, s. 35.)), 18. marraskuuta 1992 tekemänsä päätöksen neuvoston yhteisestä kannasta olemassa olevien aineiden vaarojen arviointiin ja valvontaan liittyvän asetuksen hyväksymiseksi ((EYVL C 337, 21.12.1992, s. 106.)) ja päätöslauselmansa lukuisista eurooppalaisista säädöksistä vaarallisten aineiden käsittelystä työpaikalla, - ottaa huomioon ympäristö-, terveys- ja kuluttajansuojavaliokunnan mietinnön sekä maataloutta ja maaseudun kehittämistä käsittelevän valiokunnan, tutkimusta, teknologista kehittämistä ja energia-asioita käsittelevän valiokunnan ja naisten oikeuksien valiokunnan lausunnot (A4-0281/98), A. ottaa huomioon luettelon kemiallisista aineista, joiden tiedetään tai oletetaan aiheuttavan endokriinisia häiriöitä ja joka on laadittu Koillis-Atlantin merialueiden suojelua koskevan yleissopimuksen (OSPAR) mukaisesti, B. ottaa huomioon OECD:n työryhmän, joka käsittelee suuntaviivoja uusille testeille, joilla tunnistetaan endokriinista järjestelmää vahingoittavia kemiallisia aineita, C. katsoo, että on välttämätöntä ottaa huomioon varovaisuusperiaate tutkittaessa umpieritysjärjestelmän häiriöitä aiheuttaviin kemikaaleihin liittyviä mahdollisia vaaroja ja tukeutua tähän periaatteeseen ottamalla huomioon tieteellisiin menetelmiin perustuva kokemus sekä varmistaa jatkuva valvonta; Riskien arviointia koskevat suositukset 1. Huomauttaa, että jokaisen, n. 100 000:n markkinoilla olevan aineen pikkutarkka riskien arviointi voi kuulostaa suotavalta ekologisten perfektionistien ja kemianteollisuuden sen haaran mielestä, joka haluaisi itselleen verukkeen uudelleenjärjestelyjen tekemättä jättämiselle tai niiden tekemiselle hitaasti; 2. On sitä mieltä, että on pikemminkin tarpeen kehittää ja käyttää ryhmiin luokittelua enemmän arvioitaessa aineita, joilla on samanlaiset ominaisuudet tai sama käyttöalue; toteaa, että EU käyttää joissakin tapauksissa ryhmiä luokittelun perusteena (esimerkiksi orgaaniset elohopeayhdisteet ja bentsidiini ja sen suolat); 3. Pyytää, että kaikki EINECS-aineet (Euroopan kaupallisessa käytössä olevien kemiallisten aineiden luettelo) jaetaan ryhmiin, joiden määrittelyperusteena käytetään kemiallista tai biokemiallista rakennetta tai sukulaisuutta, jolla tiedetään olevan merkitystä niiden toksisille ja/tai ekotoksisille vaikutuksille; on sitä mieltä, että on otettava huomioon synergiavaikutukset ja eri mahdollisuudet sekä kokonaisaltistus; 4. Huomauttaa, että vaikutuksiltaan hormoneiksi tekeytyvien kasvinsuojeluaineiden hajoamistuotteilla (metaboliitit) voi olla vaikutuksia, ja vaatii tämän seikan ottamista nimenomaisesti huomioon kasvinsuojeluaineiden markkinoille saattamista koskevan neuvoston direktiivin 91/414/ETY ((EYVL L 230, 19.8.1991, s. 1.)) lupamenettelyssä; 5. On sitä mieltä, että erityisen tärkeinä on pidettävä aineita, jotka ovat syöpää aiheuttavia ja joilla on mutageeninen vaikutus tai vaikutusta lisääntymiseen ja sikiöihin; katsoo tämän lisäksi, että kaupan pitämisen on oltava valvottua samalla tavoin kuin lääkkeidenkin kaupan pitäminen, jotta olisi mahdollista seurata tietyllä ajanjaksolla, miten aineita käytetään ja ovatko myrkyllisyyteen liittyvät ennusteet olleet oikeita; 6. Katsoo, että jo aiemmin huolestuneisuutta herättäneiden kemiallisten aineiden seulonta ryhmissä voi olla yksi menetelmä kemiallisten aineiden lajittelemista varten; on sitä mieltä, että koska nykyiset toksikologiset ja riskejä koskevat testit perustuvat syövän kehittymisen toteamiseen, nämä menetelmät eivät ole kovin käyttökelpoisia hormoneiksi tekeytyvien aineiden osalta; 7. On sitä mieltä, että hormoneiksi tekeytyville aineille tuskin voidaan asettaa raja-arvoja, ja että jos tuote sisältää aineita, jotka kuuluvat orgaanisten liuotinaineiden, torjunta-aineiden, metallien ja metalliyhdisteiden tai syöpää aiheuttavien aineiden ryhmään, niitä on pidettävä vahingollisina suvunjatkamisen kannalta; katsoo, että ennalta varautumisen periaatetta on noudatettava käytännössä kemiallisten aineiden sääntelyssä; 8. On sitä mieltä, että hitaasti hajoavat, luontoon keräytyvät aineet, joilla on vakavia peruuttamattomia vaikutuksia terveyteen tai ympäristöön, on vähitellen poistettava käytöstä ja että komission on annettava asiaa koskeva ehdotus; 9. Pyytää komissiota laatimaan luettelon aineista, joita voidaan pitää hormoneiksi tekeytyvinä aineina; markkinoilla olevat aineet, joilla on hormoneiksi tekeytymisvaikutus, on vähitellen poistettava käytöstä ja uusille vastaaville aineille ei saa myöntää myyntilupaa; 10. Kehottaa komissiota ja jäsenvaltioita käynnistämään kasvinsuojeluaineiden käytön vähentämiseksi integroituja ohjelmia, jotka perustuvat jäsenvaltioiden nykyisiin ohjelmiin, sekä edistämään ekologisia viljelymenetelmiä; 11. Kehottaa komissiota muuttamaan direktiiviä 91/414/ETY ja erityisesti sen liitettä II siten, että torjunta-aineiden hormonaalisten ympäristövaikutusten tutkimista vaaditaan nimenomaisesti ennen kyseisiä aineita koskevan luvan myöntämistä; 12. Katsoo, että varsinaisten tehoaineiden lisäksi myös pehmennysaineiden, emulgaattoreiden jne. (ftalaatit, nonyylifenoli) kaltaisilla lisäaineilla voi olla merkittävä endokriininen vaikutus, ja vaatii siksi, että nämä aineet ja niiden hajoamistuotteet tutkitaan direktiivin 91/414/ETY lupamenettelyssä ja otetaan lisäksi merkintävelvollisuuden piiriin; Altistumista koskevat suositukset 13. Kehottaa komissiota ja neuvostoa ottamaan vesipolitiikkaan liittyvien yhteisön toimien kehystä koskevassa direktiivissä (KOM(97)0049 - KOM(97)0614) huomioon tiettyjen kemiallisten aineiden hormonaalisen vaikutuksen sekä määräämään, että kyseisiin aineisiin on sovellettava tiukasti ennalta varautumisen periaatetta; 14. Katsoo ajankohta/annos-keskustelun valossa, että raja-arvojen määrittämiseen liittyy huomattavia epävarmuustekijöitä, minkä vuoksi tarvitaan tarkempia tieteellisiä tietoja, ennen kuin voidaan laatia vastaavia säädöksiä; 15. Korostaa, että työympäristöä ja ulkoista ympäristöä koskeva lainsäädäntö sekä sopimukset ovat johtaneet innovaatioihin teollisuudessa, joista on ollut taloudellista hyötyä ja joilla on uusia työpaikkoja luova vaikutus; 16. Kehottaa teollisuutta käsittelemään kemikaaleja pääasiallisesti suljetuissa prosesseissa; 17. Katsoo, että kemianteollisuudella olisi yleisesti ottaen tarvittavat voimavarat tällaiseen tulevaisuuteen suuntautuvaan uudistukseen, koska kemianteollisuus on vieläkin voimakkaasti kasvava teollisuuden ala Euroopassa; 18. Kehottaa komissiota soveltamaan erityisesti ympäristön pilaantumisen ehkäisemisen ja vähentämisen yhtenäistämisestä annettua neuvoston direktiiviä 96/61/EY ((EYVL L 257, 10.10.1996, s. 26.)) endokriinista järjestelmää häiritsevien kemiallisten aineiden valvonnassa; 19. Korostaa äskettäin uudelleen organisoidun myrkyllisyyttä, ekomyrkyllisyyttä ja ympäristöä käsittelevän tieteellisen komitean merkitystä erityisesti jäsenvaltioiden sääntelytoimenpiteiden koordinoinnissa ja ennalta varautumisen periaatteen soveltamista ja tieteellisiin tutkimuksiin perustuvan kokemuksen hyödyntämistä kaikkien nykyisten ja uusien endokriinista järjestelmää mahdollisesti häiritsevien kemiallisten aineiden kannalta; 20. Kehottaa komissiota ja neuvostoa varmistamaan, että edellä mainittu komitea toimii mahdollisimman avoimesti siten, että se julkaisee esityslistat, pöytäkirjat ja komitean asiakirjat sekä järjestää joitakin julkisia kuulemistilaisuuksia; 21. Pyytää jäsenvaltioita ja komissiota tiedottamaan laajalti endokriinista tasapainoa häiritsevistä tuotteista siten, että painopiste on miesten ja naisten lisääntymisterveyteen liittyvissä kysymyksissä, sillä «oikeus tietää» -periaate on paras tapa antaa ihmisille mahdollisuus valvoa lisääntymisterveyteen liittyviä oikeuksiaan, kuten YK:n Kairon väestökonferenssissa vakuutettiin; 22. Kehottaa komissiota ja jäsenvaltioita ryhtymään koordinoituihin ponnisteluihin sellaisten standardoitujen testien kehittämiseksi, jotka sisällytetään myöhemmin direktiivissä 91/414/ETY tarkoitettuun lupamenettelyyn; Tutkimusta koskevat suositukset 23. Ottaa huomioon, että alalla on kova puute riippumattomasta tutkimuksesta; suurin osa asiantuntemuksesta on teollisuudella ja viranomaisilla sekä erityisesti konsulttiyrityksillä, jotka ovat työsuhteessa teollisuuteen ja viranomaisiin; 24. Kehottaa komissiota laatimaan monipuolisen tutkimussuunnitelman endokriinisiin häiriötekijöihin liittyvien epävarmuustekijöiden vähentämiseksi, katsoo, että tässä tutkimuksessa on keskityttävä selvittämään, mikä merkitys endokriinisella järjestelmällä sekä hormoneilla ja hormoneiksi tekeytyvillä aineilla on naisten terveydelle; 25. Pyytää komissiota luomaan EU:n laajuisen endokriinisia häiriötekijöitä koskevan tutkimusverkon; katsoo, että teollisuuden tutkimusyksiköt on voitava liittää siihen; 26. Pyytää, että EU:ssa hyväksytään vuoden 1998 loppuun mennessä endokriinisia häiriötekijöitä koskeva väliaikainen määritelmä, jotta tutkimustuloksia voitaisiin paremmin verrata keskenään; määritelmä on pyrittävä yhdenmukaistamaan alusta alkaen OECD:n jäsenmaiden hyväksymän määritelmän kanssa ja sen on koskettava sekä ihmisiä että luonnonvaraisia eläimiä; 27. Myöntää, että siemennesteen laadun ja lisääntymisongelmien tutkiminen Euroopassa vaatii suuria määrärahoja pitkäaikaisiin tutkimuksiin; katsoo, että tutkimushankkeiden on oltava poikkitieteellisiä ja rajat ylittäviä ja niihin on osallistuttava eri tieteenalojen asiantuntijoita; 28. Pyytää komissiota tarkastelemaan biologisiin tieteisiin viidennen puiteohjelman yhteydessä myönnettyjen varojen käyttöä, jotta endokriinisia häiriötekijöitä ja erityisesti sikiövauriota mahdollisesti aiheuttavia endokriinisia häiriötekijöitä sekä muiden lisääntymiseen liittyvien tekijöiden tutkimusta voidaan jatkaa; 29. On sitä mieltä, että tiedot solumuutoksista ovat ainoa varma indikaattori, kun on määriteltävä, onko kemiallinen aine hormonin kaltainen; 30. Huomauttaa, että on pakottava tarve löytää menetelmiä sen todistamiseksi, voiko jokin aine sitoutua kaikkiin hormonireseptoreihin, ei vain sukupuolihormonireseptoreihin; katsoo, että tutkimusprosessin on oltava jatkuvaa, koska uusia menetelmiä löydetään koko ajan; 31. Toteaa lisäksi, että on vähintään yhtä tärkeää varmentaa käytettävissä olevat menetelmät ja arvioida tähän asti saavutettuja tuloksia; 32. Pyytää EU:ta suorittamaan siittiöiden laskentaa koskevia kansainvälisiä tutkimuksia ja siemennesteen laatua koskevien tietojen kokoamista, yhä useampia hypospadiaa ja piilokiveksisyyttä koskevia kansainvälisiä epidemiologisia tutkimuksia, aiempaa koordinoidumpaa ja tehokkaampaa neurologista ja käyttäytymistä koskevaa tutkimusta (erityisesti syntymää edeltäneen altistumisen ja lasten normaalia alemman älykkyyden ja/tai vastustuskyvyn yhteyttä koskevaa tutkimusta) sekä hormoneihin liittyvien rinta-, eturauhas- ja kivessyöpälajien lisääntymisen tutkimusta; 33. Tunnustaa, että on tärkeää kehittää eurooppalainen tutkimusstrategia, jonka tavoitteena on lisätä tietoa niiden haitallisista vaikutuksista paitsi siemennesteen laadun niin myös hermoston ja eri sisäeritysrauhasten (esim. kilpirauhanen) käyttäytymisen kannalta, koska jotkut näistä aineista ovat osoittaneet endokriiniksi tekeytymisvaikutuksia, jotka poikkeavat näiden tuotteiden tapauksessa useammin havaituista ksenoestrogeenisistä vaikutuksista; 34. Ehdottaa, että tutkimuksissa otetaan huomioon erityisesti: - tarve saada lisää tietoa endokriinisesta järjestelmästä ja lisääntymisjärjestelmästä sekä yksityiskohtaisista vaikutusmekanismeista, mukaan luettuna hormonien vaikutus lisääntymiseen, - tarve suorittaa epidemiologisia tutkimuksia, joissa selvitetään, millainen yhteys vallitsee havaittujen sukupuolielimien epämuodostumien ja näiden muihin biologisiin toimintoihin kohdistuvien vaikutusten välillä - tähän kuuluvat esimerkiksi hormonihäiriöiden vaikutukset äiteihin ja lapsiin, ja tarve selvittää muiden tekijöiden kuten ruokavalion, asuinympäristön ja sosiokulttuurisen taustan vaikutusta ihmisen lisääntymisterveyteen, - tarve suorittaa eri ympäristöissä ja maantieteellisillä alueilla pitkän aikavälin epidemiologisia tutkimuksia siitä, miten tämä vaikuttaa lisääntymiskykyyn ja erityisesti siemennesteen laatuun; Muut suositukset EU:lle ja jäsenvaltioille 35. Toteaa, että tällä hetkellä pyritään kansainvälisesti määrittelemään pysyvät orgaaniset epäpuhtaudet, POP:t (persistent organic pollutants); pyytää komissiota osallistumaan tähän työhön ja toimimaan POP-pöytäkirjan nopean täytäntöönpanon hyväksi ja toimimaan sen hyväksi, että luettelo pidetään avoimena, niin että uusia aineita voidaan edelleen ottaa mukaan; 36. Pyytää tieteellisiä komiteoita arvioimaan alla mainitut alat hormoneiksi tekeytyviä aineita silmällä pitäen: terveys - kosmetiikkaa koskeva direktiivi (kylpyvaahdot, voiteet), PVC ja lelut, pesulatoiminta; elintarvikkeet - tuholaismyrkkyjäämiä koskevat arvot ja hormoneiksi tekeytyvien aineiden kulkeutuminen elintarvikkeisiin; 37. On vakuuttunut siitä, että yleisesti ottaen on pyrittävä korvaamaan vaarallisimmat aineet vähemmän vaarallisilla ja että EU:lla on siitä syystä oltava työympäristössä olevien vaarallisten aineiden lupia koskeva sääntely, joka vastaa tuholaismyrkkyjen lupia koskevaa sääntelyä, sekä torjunta-aineita koskevan direktiivin mallin mukainen vaihtoehtoinen arviointi; 38. Viittaa voimassa olevaan lainsäädäntöön, joka koskee uusien kemiallisten aineiden kaupan pitämistä Euroopan unionissa, ja kehottaa komissiota tutkimaan, riittääkö tämä lainsäädäntö, kun otetaan huomioon tiedot hormoneiksi tekeytyvien aineiden mahdollisista vaikutuksista, ja esittämään tarvittaessa muutosehdotuksen; 39. Pyytää komissiota tarkistamaan merkintäsäännöt, jotta varmistetaan se, että jokaisessa kemiallisessa tuotteessa on helppotajuiset merkinnät siitä, sisältääkö se ympäristölle vieraita aineita, ja että näiden aineiden riskiluokka merkitään; aineisiin, joiden riskejä ei ole arvioitu, on liitettävä merkintä niiden vaikutuksista; 40. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille ja parlamenteille.